उम्र को नियंत्रित करने वाले प्रोटीन का पता चला  
वैज्ञानिकों की इस खोज से बढ़ती उम्र में होने वाली कैंसर जैसी बीमारियों से राहत मिल सकती है और इससे किसी व्यक्ति के जीवन काल को भी बढ़ाया जा सकता है।
वैज्ञानिकों ने माइटोकांड्रिया प्रोटीन के उस समूह का पता लगाने का दावा किया है, जो शरीर की उम्र संबंधी प्रक्रिया को नियंत्रित कर सकता है। वैज्ञानिकों की इस खोज से बढ़ती उम्र में होने वाली कैंसर जैसी बीमारियों से राहत मिल सकती है और इससे किसी व्यक्ति के जीवन काल को भी बढ़ाया जा सकता है।  मॉलिक्यूलर सेल नामक पत्रिका में प्रकाशित रिपोर्ट के अनुसार शरीर में ऊर्जा पैदा करने वाला माइटोकांड्रिया मानव कोशिकाओं के अंदर पॉवर स्टेशन की भूमिका निभाता है। कुछ वैज्ञानिक सिद्धांतों के अनुसार यह मानव की बढ़ती उम्र से जुड़ी प्रक्रिया के लिए जिम्मेदार होता है।  स्वीडन के गोथेनबर्ग विश्वविद्यालय के वैज्ञानिकों के एक दल ने माइटोकांड्रिया के एमटीसी नामक एक ऐसे प्रोटीन का पता लगाया है, जो उम्र संबंधी विकार को नियंत्रित करने में मददगार साबित हो सकता है।